Document ID: 32011D0899

KOMMISSIONENS GENNEMFØRELSESAFGØRELSE
af 21. december 2011
om ændring af beslutning 2009/861/EF om overgangsforanstaltninger i henhold til Europa-Parlamentets og Rådets forordning (EF) nr. 853/2004 for så vidt angår forarbejdning af rå mælk, der ikke opfylder EF-kravene, på visse mælkeforarbejdningsvirksomheder i Bulgarien
(meddelt under nummer K(2011) 9568)
(EØS-relevant tekst)
(2011/899/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 9, og
ud fra følgende betragtninger:
(1)
Ved forordning (EF) nr. 853/2004 er der fastsat særlige hygiejnebestemmelser for animalske fødevarer gældende for ledere af fødevarevirksomheder. Disse bestemmelser omfatter bl.a. hygiejnekrav vedrørende rå mælk og mejeriprodukter.
(2)
Ved Kommissionens beslutning 2009/861/EF (2) er der indrømmet visse undtagelser fra kravene i afsnit IX, kapitel I, underkapitel II og III, i bilag III til forordning (EF) nr. 853/2004 for de mælkeforarbejdningsvirksomheder i Bulgarien, der er opført i beslutningen. Nævnte beslutning finder anvendelse indtil den 31. december 2011.
(3)
Visse mælkeforarbejdningsvirksomheder, der er opført i bilag I til beslutning 2009/861/EF, må således som en undtagelse fra de relevante bestemmelser i forordning (EF) nr. 853/2004 forarbejde mælk, der opfylder EF-kravene, og mælk, der ikke gør det, forudsat at forarbejdningen af de to typer mælk finder sted på separate produktionslinjer. Derudover må visse mælkeforarbejdningsvirksomheder, der er opført i bilag II til beslutning 2009/861/EF, forarbejde mælk, der ikke opfylder EF-kravene, uden separate produktionslinjer.
(4)
Bulgarien har meddelt Kommissionen, at andelen af rå mælk, der opfylder kravene i forordning (EF) nr. 853/2004, og som leveres til mælkeforarbejdningsvirksomheder i denne medlemsstat, er steget betydeligt siden ikrafttrædelsen af beslutning 2009/861/EF. Bulgarien har desuden opstillet en handlingsplan, der skal dække hele produktionskæden for mælk i denne medlemsstat og sikre overholdelse af EU-reglerne.
(5)
Ifølge den rapport, Bulgarien har forelagt i henhold til artikel 5 i beslutning 2009/861/EF, og oplysningerne fra de bulgarske myndigheder på mødet i Den Stående Komité for Fødevarekæden og Dyresundhed den 17. oktober 2011 er situationen i Bulgarien dog endnu ikke i overensstemmelse med kravene i forordning (EF) nr. 853/2004.
(6)
I betragtning af den nuværende situation og for at undgå at modarbejde de bulgarske myndigheders bestræbelser bør anvendelsen af de i beslutning 2009/861/EF fastsatte foranstaltninger forlænges.
(7)
Bulgarien bør fortsat arbejde på at bringe rå mælk, som forarbejdes af de virksomheder, der er opført i bilagene til beslutning 2009/861/EF, i overensstemmelse med kravene i forordning (EF) nr. 853/2004.
(8)
Bulgarien bør navnlig fortsat overvåge situationen og forelægge regelmæssige rapporter for Kommissionen om de fremskridt, der gøres i retning af fuld overholdelse af disse krav. På grundlag af konklusionerne i disse rapporter bør der træffes passende foranstaltninger.
(9)
Beslutning 2009/861/EF bør derfor ændres i overensstemmelse hermed.
(10)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
I beslutning 2009/861/EF foretages følgende ændringer:
1)
I artikel 2 ændres »31. december 2011« til »31. december 2013«.
2)
I artikel 3 ændres »31. december 2011« til »31. december 2013«.
3)
Artikel 5 affattes således:
»Artikel 5
1. Bulgarien forelægger Kommissionen årlige rapporter om de fremskridt, der er gjort for at bringe følgende i overensstemmelse med forordning (EF) nr. 853/2004:
a)
mælkeproducerende bedrifter, der producerer mælk, der ikke opfylder kravene
b)
systemet for afhentning og transport af mælk, der ikke opfylder kravene.
Den første årlige rapport forelægges Kommissionen senest den 31. december 2012 og den anden årlige rapport senest den 31. oktober 2013.
Rapporterne forelægges ved brug af formularen i bilag III.
2. Kommissionen overvåger nøje processen med at bringe rå mælk, som forarbejdes af de virksomheder, der er opført i bilag I og II, i overensstemmelse med kravene i forordning (EF) nr. 853/2004.
Hvis Kommissionen på grundlag af de rapporter, Bulgarien forelægger, finder det er usandsynligt, at kravene vil være opfyldt den 31. december 2013, foreslår den passende foranstaltninger til at afhjælpe situationen.«
4)
I artikel 6 ændres »31. december 2011« til »31. december 2013«.
5)
Bilag I og II erstattes af teksten i bilaget til nærværende afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 21. december 2011.

Labels: 0
18
17
15